***Likumprojekts***

**Valsts probācijas dienesta ierēdņu izdienas pensiju likums**

**1. pants. Likuma mērķis**

Likuma mērķis ir nodrošināt Valsts probācijas dienesta ierēdņu tiesības uz izdienas pensiju un noteikt tās piešķiršanas, aprēķināšanas un izmaksāšanas kārtību, garantējot ierēdņiem sociālo interešu aizsardzību, kompensējot viņiem darbspēju priekšlaicīgu zudumu, ko izraisījis veselības vai dzīvības apdraudējums ikdienas darbā, īstenojot valsts politiku kriminālsodu izpildē.

**2. pants. Tiesības uz izdienas pensiju**

(1) Tiesības uz izdienas pensiju ir Valsts probācijas dienesta ierēdnim, kurš:

1) sasniedzis 55 gadu vecumu un kura izdienas stāžs ir ne mazāks par 20 gadiem, no kuriem ne mazāk kā 15 gadi nostrādāti Valsts probācijas dienestā tādā amatā, kas dod tiesības uz izdienas pensiju.

2) neatkarīgi no vecuma atbilstoši valsts sabiedrības ar ierobežotu atbildību "Paula Stradiņa Klīniskā universitātes slimnīca" Aroda un radiācijas medicīnas centra ārstu komisiju arodslimībās atzinumam ir atbrīvots veselības stāvokļa dēļ, vai atbrīvots ierēdņu skaita samazināšanas dēļ, un kura izdienas stāžs ir ne mazāks par 20 gadiem, no kuriem pēdējie 5 gadi nostrādāti Valsts probācijas dienestā tādā amatā, kas dod tiesības uz izdienas pensiju.

(2) Tiesības uz izdienas pensiju ir Valsts probācijas dienesta ierēdnim, kurš atbilst šā panta pirmajā daļā noteiktajiem nosacījumiem un kurš atbrīvots no darba Valsts probācijas dienestā pēc šā likuma spēkā stāšanās un nav sasniedzis likumā "Par valsts pensijām" noteikto pensionēšanās vecumu.

(3) Uz izdienas pensiju nav tiesību Valsts probācijas dienesta ierēdnim, kurš:

1) saņem citas valsts pensiju;

2) atbrīvots no amata sakarā ar notiesājošu tiesas spriedumu par tīša noziedzīga nodarījuma izdarīšanu neatkarīgi no sodāmības dzēšanas vai noņemšanas;

3) atbrīvots no amata disciplinārsoda dēļ.

**3. pants. Izdienas stāža aprēķināšana**

(1) Valsts probācijas dienesta ierēdnim izdienas stāžā, kas dod tiesības uz izdienas pensiju, ieskaita:

1) nostrādāto laiku Valsts probācijas dienesta ierēdņa amatā, kurā ierēdnis ir īstenojis Valsts probācijas dienesta funkcijas;

2) laiku, kas nodienēts Ieslodzījuma vietu pārvaldē;

3) laiku, kas nodienēts Latvijas Republikas Iekšlietu ministrijas sistēmas iestādēs;

4) laiku, kas nostrādāts Latvijas Republikas prokuratūras iestādēs prokurora amatā (vai prokuratūras atestēto darbinieku amatos, kādi bija noteikti prokuratūras iestādēs līdz 1994. gada 1. oktobrim) vai tiesā tiesneša amatā;

5) 80 procentus no citās valsts un pašvaldību iestādēs sociālā darbinieka, psihologa, pedagoga, sociālā pedagoga amatā nostrādātā laika, ja Valsts probācijas dienestā nostrādāti ne mazāk par 15 gadiem.

(2) Izdienas pensijas aprēķināšanas, piešķiršanas un izmaksas kārtību nosaka Ministru kabinets.

**4. pants. Darba samaksa, no kuras aprēķina izdienas pensiju**

(1) Izdienas pensiju aprēķina no Valsts probācijas dienesta ierēdņa vidējās mēneša darba samaksas par pēdējiem pieciem gadiem pirms atbrīvošanas no darba Valsts probācijas dienestā.

(2) Darba samaksā ietilpst mēnešalga, prēmija, naudas balva un atlīdzību regulējošajos normatīvajos aktos noteiktās piemaksas.

**5. pants. Izdienas pensijas aprēķināšana un līdzekļi izdienas pensijas izmaksai**

(1) Valsts probācijas dienesta ierēdnim, kurš sasniedzis 55 gadu vecumu, izdienas pensiju piešķir 55 procentu apmērā no vidējās mēneša darba samaksas, kas noteikta saskaņā ar šā likuma 4. pantu. Par katru izdienas stāža gadu virs 20 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.

(2) Valsts probācijas dienesta ierēdnis, kurš neatkarīgi no vecuma atbilstoši valsts sabiedrības ar ierobežotu atbildību "Paula Stradiņa Klīniskā universitātes slimnīca" Aroda un radiācijas medicīnas centra ārstu komisiju arodslimībās atzinumam ir atbrīvots veselības stāvokļa dēļ vai atbrīvots ierēdņu skaita samazināšanas dēļ un kura izdienas stāžs ir ne mazāks par 20 gadiem, izdienas pensiju piešķir 40 procentu apmērā no vidējās mēneša darba samaksas, kas noteikta saskaņā ar šā likuma 4. pantu, un par katru izdienas stāža gadu virs 20 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.

(3) Maksimālais izdienas pensijas apmērs nedrīkst pārsniegt 80 procentus no vidējās mēneša darba samaksas, kas noteikta saskaņā ar šā likuma 4. pantu.

(4) Minimālais izdienas pensijas apmērs nedrīkst būt mazāks par valsts sociālā nodrošinājuma pabalsta apmēru.

(5) Izdienas pensiju izmaksā no valsts pamatbudžeta līdzekļiem, kas piešķirti Labklājības ministrijai saskaņā ar gadskārtējā valsts budžeta likuma apropriāciju.

(6) Izdienas pensijas saņēmējam valsts sociālās apdrošināšanas vecuma pensiju piešķir saskaņā ar likumu "Par valsts pensijām". Izdienas pensiju izmaksā līdz brīdim, kad iestājas vecuma pensijas piešķiršanai nepieciešamais vecums. Pēc vecuma pensijas piešķiršanas izdienas pensijas izmaksu atjauno, izdienas pensiju samazinot par piešķirtās vecuma pensijas apmēru un piešķirtās mūža pensijas mēneša apmēru, kas noteikts atbilstoši dzīvības apdrošināšanas (mūža pensijas) līgumam par valsts fondēto pensiju shēmā uzkrātā fondētās pensijas kapitāla izmantošanu (ja šāds līgums noslēgts).

**6. pants. Izdienas pensijas piešķiršanas termiņi**

Izdienas pensiju piešķir ar dienu, kad radušās tiesības uz pensiju, taču ne agrāk kā sešus mēnešus pirms pensijas pieprasījuma un pensijas piešķiršanai nepieciešamo dokumentu iesniegšanas dienas.

**7. pants. Izdienas pensijas pieprasīšana, piešķiršana un izmaksa**

(1) Izdienas pensijas pieprasījumu un tās piešķiršanai nepieciešamos dokumentus pensijas pieprasītājs iesniedz vienai no Valsts sociālās apdrošināšanas aģentūras nodaļām.

(2) Valsts probācijas dienests sniedz informāciju par Valsts probācijas dienesta ierēdņa izdienas stāžu un darba samaksu, no kuras aprēķina izdienas pensiju.

(3) Valsts sociālās apdrošināšanas aģentūras nodaļas amatpersona izskata izdienas pensijas pieprasījumu un tās piešķiršanai nepieciešamos dokumentus un pieņem lēmumu par izdienas pensijas piešķiršanu vai atteikumu piešķirt izdienas pensiju.

(4) Valsts probācijas dienesta ierēdnim, kuram vienlaikus ir tiesības uz vairākām izdienas pensijām, piešķir tikai vienu pensiju pēc viņa izvēles.

(5) Valsts sociālās apdrošināšanas aģentūras amatpersonu izdotos administratīvos aktus vai faktisko rīcību persona var apstrīdēt Valsts sociālās apdrošināšanas aģentūras direktoram. Valsts sociālās apdrošināšanas aģentūras direktora lēmumu var pārsūdzēt tiesā Administratīvā procesa likumā noteiktajā kārtībā.

**8. pants. Izdienas pensijas izmaksas pārtraukšana vai tās apmēra grozīšana**

(1) Izdienas pensijas izmaksu pārtrauc vai pensijas apmēru groza, ja izdienas pensijas saņēmējam piešķirta vecuma pensija saskaņā ar likumu "Par valsts pensijām".

(2) Izdienas pensijas izmaksu pārtrauc, ja izdienas pensijas saņēmējs:

1) saņem bezdarbnieka pabalstu;

2) no jauna uzsāk darbu Valsts probācijas dienestā ierēdņa statusā vai dienestu citā institūcijā amatā, kas dod tiesības uz izdienas pensiju.

(3) Izdienas pensijas saņēmēja pienākums ir 10 dienu laikā paziņot Valsts sociālās apdrošināšanas aģentūrai par šā panta otrās daļas 1. punktā minētā apstākļa iestāšanos.

(4) Izdienas pensijas izmaksu atjauno pēc atbrīvošanas no amata, kas dod tiesības uz izdienas pensiju, uz personas iesnieguma pamata.

**9. pants. Izdienas pensijas izmaksa par pagājušo laiku**

(1) Aprēķināto izdienas pensijas summu, ko pensijas saņēmējs nav laikā saņēmis, izmaksā par pagājušo laiku, bet ne ilgāk par trim gadiem pirms pieprasījuma iesniegšanas dienas.

(2) Ja aprēķinātā izdienas pensijas summa nav laikā saņemta tās iestādes vainas dēļ, kura piešķir vai izmaksā izdienas pensiju, šo summu izmaksā par pagājušo laiku bez termiņa ierobežojuma.

**10. pants. Ieturējumi no izdienas pensijas**

(1) Ieturējumus no izdienas pensijas var izdarīt:

1) pamatojoties uz tiesas nolēmumu un citu institūciju (amatpersonu) lēmumiem, kurus saskaņā ar likumu izpilda tiesas izpildīšanai noteiktajā kārtībā;

2) pamatojoties uz institūciju (amatpersonu) lēmumiem, kuri izpildāmi bezstrīda kārtībā;

3) pamatojoties uz Valsts sociālās apdrošināšanas aģentūras nodaļas amatpersonas lēmumu, lai piedzītu pārmaksāto pensijas summu, kas izdienas pensijas saņēmējam pārmaksāta viņa vainas dēļ. Pārmaksāto izdienas pensijas summu atgūst likumā "Par valsts sociālo apdrošināšanu" noteiktajā kārtībā un apmērā.

(2) Uzturlīdzekļi nepilngadīgo bērnu uzturēšanai piedzenami pirmām kārtām.

(3) Kopējā ieturējumu summa mēnesī nedrīkst pārsniegt 50 procentus no izdienas pensijas apmēra, bet, izdarot ieturējumus uzturlīdzekļu piedziņas lietās nepilngadīgu bērnu uzturam, parādniekam saglabā izdienas pensiju 50 procentu apmērā no minimālās mēneša darba algas.

(4) Ja izdienas pensijas izmaksu pārtrauc, pirms parāds dzēsts, atlikušo parāda daļu piedzen likumā noteiktajā kārtībā.

**11. pants. Sakarā ar personas nāvi nesaņemtās izdienas pensijas un apbedīšanas pabalsta izmaksa**

(1) Izmaksai aprēķināto izdienas pensijas summu, kas nav izmaksāta līdz izdienas pensijas saņēmēja nāvei, ir tiesības saņemt pensijas saņēmēja laulātajam vai arī pirmās vai otrās pakāpes radiniekam, bet citai personai – uz mantojuma apliecības vai tiesas nolēmuma pamata.

(2) Izdienas pensijas saņēmēja nāves gadījumā viņa ģimenei vai personai, kas uzņēmusies apbedīšanu, izmaksā apbedīšanas pabalstu divu mēnešu izdienas pensijas apmērā. Tiesības uz apbedīšanas pabalstu ir tad, ja tas pieprasīts ne vēlāk kā sešu mēnešu laikā no izdienas pensijas saņēmēja nāves dienas.

(3) Izdienas pensijas saņēmēja nāves gadījumā pārdzīvojušajam laulātajam, pamatojoties uz viņa pieprasījumu, piešķir un izmaksā vienreizēju pabalstu mirušā laulātā divu pensiju apmērā. Tiesības uz pabalstu ir tad, ja tas pieprasīts ne vēlāk kā sešu mēnešu laikā no mirušā laulātā nāves dienas. Tiesības uz vienreizējo pabalstu ir tad, ja mirušā laulātā nāves dienā pārdzīvojušais laulātais ir Latvijas Republikas vecuma, invaliditātes vai izdienas pensijas saņēmējs.

(4) Šajā pantā minēto vienreizējo pabalstu pieprasa Valsts sociālās apdrošināšanas aģentūrā, iesniedzot rakstveida iesniegumu. Valsts sociālās apdrošināšanas aģentūras amatpersona izskata pabalsta pieprasījumu un tā piešķiršanai nepieciešamos dokumentus un pieņem lēmumu par pabalsta piešķiršanu vai atteikumu piešķirt pabalstu. Pabalstu aprēķina, piešķir un izmaksā Valsts sociālās apdrošināšanas aģentūra normatīvajos aktos noteiktajā kārtībā.

**12. pants. Izdienas pensijas izmaksa personai, kura izbrauc uz ārvalstīm**

Personai, kura izbrauc uz pastāvīgu dzīvi ārvalstīs, piešķirto izdienas pensiju izmaksā kārtībā, kāda saskaņā ar likumu "Par valsts pensijām" un likuma "Par valsts sociālo apdrošināšanu" noteikta valsts pensiju izmaksai.

**13. pants. Izdienas pensijas saņēmēja apliecība**

(1) Izdienas pensijas saņēmējam izsniedz izdienas pensijas saņēmēja apliecību.

(2) Izdienas pensijas saņēmēja apliecības izsniegšanas un anulēšanas kārtību, kā arī izdienas pensijas saņēmēja apliecības paraugu nosaka Ministru kabinets.

**14. pants. Izdienas pensijas apmēra pārskatīšana**

Izdienas pensijas pārskata likumā "Par valsts pensijām" noteiktajos valsts pensiju pārskatīšanas termiņos un kārtībā.

Likums stājas spēkā 2023. gada 1. janvārī.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs